送貫之縣丞解官還壽春
作者：劉弇
朝代：宋

paragraphs: 西江客袂春風老，吹得歸心亂如草。
鯢浪三篙下晚艎，去程不學寒蓬掃。
淮山蒼蒼淮水長，千里一官歸故鄉。
舉世由來青眼少，孟賸破黛嫫母狂。
緹巾十襲盡燕石，埋蝕太半雙明璫。
干霄自是男兒氣，遭與不遭真偶爾。
人非田文莫彈鋏，世有伯喈須倒屣。
君其行矣重問津，蹀月騊駼寧絆死。